text:
“Finalmente e luna a yega caminda e Dutch Caribbean Cooperation of Airports (DCCA) lo duna inicio na su prome evento internacional tocante tranporte aereo sostenibel, A Flight to the Future, un evento cu lo inicia dia 7 di november y caba dia 11. Nos tin e placer pa yama bonbini na tur persona local y internacional for di e islanan di Caribe Hulandes, for di Hulanda, y e region di Latino America pa comparti conocemento y crea un dialogo tocante e futuro di aviacion y alabes tocante e conectividad entre e islanan di Caribe Hulandes. Pa aeropuerto e ta un honor di por organisa e evento aki na Aruba y nos ta mas cu orguyoso di por conta cu e prome vuelonan electrico den Caribe cu e Pipistrel Velis Electro durante e siman di e evento,” tabata palabranan di Joost Meijs, Chief Executive Officer di Aruba Airport Authority N.V., como presidente di DCCA.
Dutch Caribbean Cooperation of Airports (DCCA) ta un cooperacion entre e seis aeropuertonan Caribense denter di Reino Hulandes. E meta di DCCA ta pa mehora e calidad general di cada aeropuerto individual pa medio di facilita asistencia mutuo y intercambio eficiente di informacion, transferi conocemento y intercambia experiencia cu e meta pa logra un economia di escala den shete elemento clave cu ta inclui, entre otro, innovacion, sostenibilidad, regulacion, siguridad y proteccion, desafio di salud p’e aeropuertonan, asistencia na emergencia, conexion y mantencion aereo stabiel y accesibel, infrastructura y maneho di proyecto.
Teniendo na cuenta tur obhetivo menciona, DCCA tin como meta pa presenta diferente opcion di transporte aereo alternativo cu enfoke den futuro p’asina mehora e conectividad entre e islanan den Caribe y p’e mes motibo aki ta organisa e prome evento internacional di transporte aereo sostenibel cu ta hiba e nomber di - A Flight to the Future Event - cu lo tuma luga na Aruba for di 7 pa 11 di november 2022.
Durante henter e siman di e evento, lo duna diferente discurso y presentacion, alabes lo realisa diferente panel di discusion, lo provee varios masterclass y lo realisa algun demostracion diario di vuelo electronico cu Pipistrel Velis Electro na nos aeropuerto. Pipistrel Velis Electro ta e prome avion electrico certifica na mundo. Cada dia e conocemento comparti durante e siman di e evento lo ta diferente.
E temanan clave lo ta:
- Discover the Undiscovered, enfocando riba aviacion sostenibel;
- Built for Experience, enfocando riba turismo sostenibel;
- Pushing the limits: changing the Future, enfocando riba operacionn;an na aeropuerto sostenibel
- Reality Check, enfocando riba investigashon;andando y inversión;
- Connecting Generations, dunando e comunidad un oportunidad pa experencia e Pipistrel Velis Eletcro di cerca.
E participantenan na e evento “A Flight to the future” ta inclui un variedad amplio di stakeholders local como tambe internacional denter di e industria di aviacion y turismo di e islanan di Caribe Hulandes, e region mas amplio di Latino America y Caribe. Tambe ta conta cu diferente colega di aeropuerto, directornan di industria di aviacion, autoridadnan di turismo, autoridadnan di aviacion civil, socionan educativo, socio ambiental y personanan cu ta representa e entidadnan cu di un of otro manera tin un impacto positivo den e biahenan entre e islanan den un futuro (cercano).
Ainda tin posibilidad pa registra y atende e evento aki di manera virtual cu lo ta transmiti “live” a traves di YouTube di 7 pa 10 di november 2022. Pa mas informacion tocante e evento y pa por registra participashon virtual, por bishita e website www.dccaairports.com.


c: text/html

text:
KIKO NOS TA HASI
KREASHON DI KONTENIDO
Awendia ta un berdadero reto pa gara atenshon di bo públiko. Hende ta dediká un promedio di 3 ora pa dia riba nan telefòn òf otro artefakto mobil, pero e tempu promedio ku un hende ta gasta riba ún solo post no ta yega ni 3 sekònde. Ademas e plataformanan ku hende ta subi pa konsumí kontenido ta kambia kontínuamente, di Facebook te Instagram Stories i di Youtube te IGTV. Kada bes tin mas i mas kontenido, pero hende no tin kada bes mas tempu pa konsumí e kontenido akí. Un berdadero guera pa atenshon ta tumando lugar. Awor e pregunta ta, kon ábo ta gana e guera aki?
Eksaktamente! Ku kontenido fuerte visual ku ta hala atenshon i hasi impakto. Sea ku bo ta un tienda òf un banko, un suministro di kontenido fuerte ta krusial pa éksito (riba ret digital). Bo sa kon bo ta logra krea un suministro di kontenido fuerte i éksito duradero riba ret sosial?
Sea kreativo
Resaltá den e multitut
Sea dinámiko
Laga bo marka òf organisashon papia
Konta nan bo kuenta
Dun’e kuenta un toke personal
Mara kliente na bo
Traha riba un fanatikada enbolbí
Strategia pa Kontenido
Pa optené éksito ku merkadeo online, kada bes kontamentu di kuenta ta bira mas importante. Kontenido ku bèrdaderamente ta agregá balor pa bo grupo di interes. Kon bo ta konta e kuenta di bo marka? Kon bo ta haña nan atenshon dentro di 1 sekònde? Kua medio i método bo ta uza ki ora? Kua identidat visual bo tin i ki sorto di copywriting ta pas serka bo kompania? Tur esakinan ta preguntanan ku nos ta kontestá pa bo.
Banda di konosementu tékniko di merkadeo, e otro faktor mas importante ku ta determiná bo éksito ta e faktor kreativo. A alabes esun mas difisil. Atrabes di añanan nos a bira streetwise ora ta trata di kreashon di kontenido. Nos sa kiko si i no ta funshoná i nos ke kompartí nos konosementu ku bo.
BO KE
LOGRA ÉKSITO
RIBA RET?
Bo ke kosechá éksito ku bo propagandanan riba ret? Tuma kontakto ku nos pa un introdukshon grátis sin obligashon!
LES #1 HOPI TEKSTO NÒ, PASOBRA
Bo ta konta kuenta visual
Kontenido visual ta hot. Hende no tin tempu mas pa lesa lapi di teksto, pero ke mira mesora di kiko ta trata i ki ganashi nan tin. Imágennan ku ta kaptura atenshon i video di bon kalidat ta hunga un papel importante den esaki.
Kon nos ta bai hasi'é?
Bo campaña live den 4 stap
Nada no ta mas importante ku un strategia di kampaña fuerte. Atrabes di un kombersashon di intake nos ta saka afó kiko bo ke logra ku social media, krea un plan na midí i drenta den akshon mesora pa bo.
Kiko ábo ke logra ku
social media? Atrabes di un kombersashon di intake òf yenando e formulario online, nos ta haña sa na unda den e proseso bo ta aworaki i kiko bo ambishonnan ta ku
social media.
Stap 1
Intake
Stap 2
Fiha
strategia
Nos ta desaroyá un strategia, basá riba e último trend-nan i ku ta aliñá perfektamente ku bo marka òf organisashon.
Stap 3
Kreashon
di kontenido
Un millennial ta konsumí mas o menos 200 imágen pa dia. P’esei ta importante pa nos resaltá den e multitut. Nos ta editá imágennan eksistente, duna konseho, òf tuma e parti di kreashon kompletu pa nos kuenta.
Ku konosementu di mas ku 10 online marketeer, nos ta krea i optimalisá kampañanan di social media diariamente, ku ta pas presis serka bo marka òf organisashon.
Stap 4
Live!
LES #2 LUBIDÁ DESKTOP, PASOBRA

robotstxt: allowed

filter: keep


text:
Xaverianen a gana e promé wega di final den divishon superior maskulino di Federashon Vòlibòl Kòrsou (Fevoko). Ela gana ayera, djarason 15 di mei 2019, den kuater sèt dje aktual kampion Watakeli Building Depot ku skor di 3-1.
Meskos ku e kompetensia regular i e serinan di semi final, e gran final tambe ta tuma lugá den sala Errol Rooi di Sentro Deportivo Kòrsou (SDK) na Brievengat. Porsierto ku e kampionato dje aña aki ta dediká na e baluarte Dito Ravenstein.
Watakeli a pasa pa final despues ku ela superá Titus den semi final, miéntras ku Xaverianen anteriormente a gana di Stakamahakchi.
Den e prome wega di final ayera, Watakeli a sali gana e promé sèt ku skor di 25-23. Xaverianen a empatá e wega ganando e di dos sèt tambe ku 25-23. E di tres sèt a bai tambe pa Xaverianen (25-21) ku a pika dilanti pa promé biaha den e wega. E tim a sigui den su bon momento ganando e di kuater sèt ku skor di 25-22 i asina kleim e promé triunfo den e seri final mihó di sinku wega.
E final den divishon superior maskulino ta sigui djadumingu awor. E wega aki ta kuminsá 5’or di atardi den sala Errol Rooi di SDK.


text:
Último desaroyonan relashoná ku Covid-19.Lamentablemente 1 persona a fayesé
[ÚLTIMO INFORMASHON]: Último desaroyonan relashoná ku Covid-19. Kuida bo mes i esnan rònt di bo, pa e promesa di un futuro briante bira nos realidat.
Tin sesentinuebe (69) kaso ku a rekuperá. Aparte di esaki, tin dieskuater (14) kaso nobo pa awe. Situashon na CMC: Te ku awetardi, tabatin sinkuentitres (53) persona hospitalisá, di kua bintishete (27) ta risibí kuido intensivo. Aktualmente tin kuater (4) persona di Kòrsou ku ta hospitalisá den kuido intensivo na HOH
na Aruba. Lamentablemente un (1) persona a fayesé den un kas di kuido.


text:
Oranjestad-“Cu hopi entusiasmo mi a cuminsa ehecuta mi trabounan den e Comision di Integridad di Reino, y ya nos a reuni un biaha caba den e comision. Pero mi por a pensa cu den seno di partido AVP, nan tabata tin hopi problema cu e nombracion aki, pasobra nunca nan a permiti MEP ta den comisionan asina. Y na final nan a logra sacami di e comision. Pero esaki lo no strobami den mi meta y esey ta pa Aruba haya un gobierno integro, pasobra Aruba merece mihor”, tabata palabranan di sra. Evelyn Wever-Croes durante e ultimo dia di reunionnan di IPKO cu parlamentonan di Hulanda, Sint Maarten y Corsou.
Riba termino hopi cortico Aruba mester introdusi e ley di financiamento di partidonan politico, y ya ta 4 anja consecutivo cu delegacion di AVP ta priminti den IPKO cu lo bin cu e ley aki, sinembargo te dia di awe nan no a hasi nada pa pasa e ley aki den Parlamento. Mescos ta conta cu e leynan di screening di ministernan. Ta imposibel cu Mike Eman mester screen su mes, algo cu e hulandesnan tampoco ta compronde. Hustamente e dos leynan aki Evelyn Wever-Croes ta boga pa wordo introdusi mas pronto cu ta posibel.
Riba e pregunta di e motibo cu AVP a sak’e di e comision, sra. Wever-Croes a bisa: “Sr. Herde a bisami cu e motibo cu e ta sacami di e comision ta pasobra ami lo a duna mi opinion den corant cu Gobernador di Aruba no a actua incorecto, algo cu semper mi a bisa, y mi lo sigi bisa. Den e articulo no tin nada skibi cu no ta corecto, y tur esnan cu a sigi e reunionnan mes por a scucha y mira esaki. Si AVP a kere cu nan por a hincami den un comision y asina strobami di duna mi opinion, of forsami pa cambia di opinion, nan ta mal equiboca. Mi no ta tuma sr. Herde na malo, pasobra e no por yuda. E simplemente no tin control riba su fraccion”.
Tambe a puntra Wever-Croes su opinion tocante su remplasante den e comision, Marlon Sneek, pero riba esey e ta prefera di no a duna comentario.
“Mi responsabilidad cu e pueblo di Aruba ta pa nos tin gobernantenan integro, y mi kier a duna e bon ehempel cu Parlamento mes por bin cu e leynan aki. Apesar cu mi no ta parti mas di e comision di Reino, mi lo sigi traha riba esaki. Pami integridad ta algo sumamente importante, y mi lo no descansa te ora nos tin e leynan na lugar. Unico cos cu ta duel mi ta cu awor cu mi no ta parti di e comision mas, lo tarda hopi atrobe prome cu e leynan aki bin, pero mi compromiso ta pa introdusi e leynan aki asina cu nos ta den gobierno bek”, sra. Wever-Croes a duna di conose.


text:
Pa empresa mediano y grandi ta usual pa publica vacatura pa directiva nobo cu exigencia extenso pa e funcshonnan. Contrario nāesaki, ainda ta posibel pa nombra hende pa e funcshon complica y exigente di ministro, simplemente a base di nan popularidad. Esaki ta habri caminda pa un kakistocracia.
Ā Precursor
Te cu recien, gobernante mediocre of pio a carga responsabilidad di nos pais desde Status Aparte. Asina tur ministro-presidente cu tawatin un of mas gabinete completo riba nan nomber a faya completamente den nan empresa personal/familiar. E prome y tercer no por a scapa nan empresa di T-shirt di un bancarota; e di dos no por a evita e empresa di famia (un Spa den un hotel grandi) yega su fin y e tercer mester a cera porta di su empresa di TV. Esey ta logico: si ta maneha un empresa comercial manera nan a goberna Aruba, ta inevitable cu e empresa bati bancarota. Di otro banda (t)a resulta cu e capacidad deficiente pa maneha un empresa comercial na un manera drechi, ta un precursor pa un maneho desastroso riba nivel di pais. Pasobra entre nan, e tres ex-ministro-presidentenan a percura pa Aruba paga un suma cuantioso na garantia di hotel y otro proyecto cu a faya, mientras cu entre otro a hera pone fin na e fondo di penshun di SVB, e seguro general di malesa (AZV) y finansas publico, a pesar di un economia fuerte.
Meritocracia
Gobierno di un pais mester incorpora mas tanto e miho gerentenan cu un conocemento profundo di nan tereno di experticio den combinashon cu experencia extenso di trabou. Pa motibo obvio, masha tiki hende asina ta presta nan mes pa un partido politico. Pero den e situashon hopi complica actual, na unda no tin luga pa wega politico-partidista, Aruba mester haci un apelashon urgente riba su miho hendenan, preferiblemente sin lazo cu partido politico. E pregunta pues ta con pa duna contenido nāesaki.
- Na prome luga mester forma combinashon logico y fiho di departamento. Esakinan no ta cambia cu cada gabinete locual ta permiti cu por desaroya un miho comprenshon y coperashon entre e departamentonan envolvi.
- A base di e combinashonnan ey ta publica vacatura cu exigencia estricto riba cual candidato por solicita.
- Ta screen e solicitantenan manera sa haci tambe den mundo comercial, sigui pa…
- Un selecshon final pa parlamento den caso cu tin mas candidato, of…mas facil y asta miho: pa medio di lot!
Bentaha
- Den e sistema aki, gobernante no ta forma parti mas di partido politico (cu ya no ta existi mas!), ni ta wordu elegi dor di pueblo. Esaki ta pone un fin na e fenomeno di āobligashon electoralā cu ta otorga empleo di gobierno, tereno of proyecto a base di promesa di campaƱa y/of ta intercambia placa di campaƱa pa permiso.
- Specialmente den caso cu ta elegi un ministro a base di lot, tin e situashonna unda e parlamento ta completamente independiente di gobierno. Esaki ta haci su papel di diseƱa maneho y di supervishon hopi mas efectivo.
- E gobernantenan ta ehecuta tarea bon delinea, ta sigui e proceduranan cu ta stipula pa ley y ta duna cuenta regularmente di e maneho cu a hiba segun e principionan di nos estado di derecho democratico.
Reto
Tanto e āzakenparlementā cu a describi anteriormente como e āzakenkabinetā manera describi ariba, no ta posibel como tal bou di nos leynan actual. Di mes, e partidonan actual no lo sostene e modelo parlamentario y di gobernashon aki, pasobra esaki lo nifica nan fin. E unico manera pa realisa e modelo aki (of otro cu tambe ta enfoca na elimina patronahe politico y mehorashon di gobernashon) ta pa medio di un referendum. Esey ta rekeri partido politico (nobo?!) cu kier amplia e conciencia politico di pueblo y ta dispuesto pa dunāe mas participashon pa su propio futuro, entre otro dor di ancla e instrumente di referendum den ley. Comunicado di Armand Hessels


text:
Impuesto riba Ganashi
Inspekshon di Impuesto ta kobra impuesto riba ganashi (na Hulandes: winstbelasting òf vennootschapsbelasting) ora ta trata di formanan hurídiko ku ta traha pa hasi ganashi. Base di e impuesto aki ta, ku por kobra impuesto riba ganashi despues ku a kita tur gastu fihá pa lei, entre otro depresiashon, dedukshon di invershon, regalo (donashon) i pèrdidanan rekompensabel.
Un sosiedat privá, sosiedat anónimo òf un otro forma hurídiko ku ta dirigí un negoshi, mester paga durante henter eksistensia di e negoshi, impuesto riba e ganashi total di e negoshi. Ta kobra impuesto riba e ganashi pa aña. Ta p’esei anualmente mester fiha ganashi fiskal. Ora ta stipulá ganashi fiskal, mester konta tur ganashi i pèrdidanan di e aña ku nan ta relashoná kuné. Por papia di ganashi solamente ora ku realis’é i por papia di pèrdida den e aña ku nan bira konosí (maske ku tin bes sa realisá nan un aña despues).
Kontribuyente[editá | editá fuente]
Impuesto riba ganashi ta destiná pa pagadónan di impuesto nashonal i internashonal. Pagadónan di impuesto nashonal ta tur forma hurídiko ku ta dirigí un negoshi i ku ta establesé na Kòrsou. Un ehèmpel di esaki ta un sosiedat anónimo. Pagadónan di impuesto internashonal ta tur negoshi ku no ta establesé na Kòrsou, pero ku si ta gosa di entradanan for di Kòrsou, por ehèmpel entrada for di hür di propiedat inmóbil. Pa determiná si bo mester kumpli ku impuesto riba ganashi, ta sigui un enumerashon i despues un deskripshon di e formanan hurídiko ku mas ta bin dilanti.
Formanan hurídiko ku ta bini na remarke pa paga impuesto riba ganashi ta:
- Sosiedat anónimo
- Sosiedat di privá
- Asosiashon
- Fundashon (p’asina leu ku e ta ehersé un negoshi i no solamente pa atendé e interes di komunidat en general)
- Asosiashon ku personalidat hurídiko, kontal ku ta dirigí un negoshi.
Kalkulashon di ganashi[editá | editá fuente]
Tin dos manera pa kalkulá ganashi. Por kalkulá ganashi pa medio di un kalkulashon di ganashi spesifiká òf pa medio di komparashon di kapital. Un kalkulo spesífiko di ganashi ta duna un bon bista di bo negoshi. Kalkulo spesífiko di ganashi ta duna Servisio di impuesto tambe mayoria informashon. Kalkulashon di ganashi ku komparashon di kapital ta hopi simpel. Ta kompará kapital na komienso di aña ku kapital na fin di aña. Si e kapital a subi, a hasi ganashi. Si el a baha, a hasi pèrdida. E forma di kalkulá ta mustra simpel: Kapital final – kapital inisial = ganashi.
Ehèmpel Riba 1 di yanüari 2008 tin Naf 1.000,- den kaha. Riba 31 di desèmber 2008 tin fl.1.100,- den kaha. Pues bo a hasi fl.100,- di ganashi. Kon i dikon bo a hasi ganashi, bo no por saka afó for di e kalkulo aki. Solamente bo por indiká e kantidat di ganashi òf pèrdida di e forma aki.


text:
Cambio den Kiesverordening: argumento, e proceso legislativo y un ‘boycott’ [entrevista]
ArenaPoliti.co a aserca sr. Dangui Oduber pa repasa e proceso legislativo cu a tuma luga te na e momentonan aki, su argumentonan pa e cambio en cuestion y pakico e ta di opinion cu fraccion AVP y presidente di Parlamento sra. Wyatt-Ras a ‘boycotea’ tratamento di e ley aki. Sr. Oduber tambe ta contesta si MEP lo aplica e cambio proponi pa e eleccion venidero, y si e manera di parti restzetels tambe merece un cambio.
Kico ta bo argumentonan/hustificacion pa introduci e cambio aki den nos kiesverordening?
Dangui Oduber: “Mi ta kere cu un miembro di Parlamento mester tin e apoyo di e votado pa e por representa e votado den Parlamento di Aruba. Den mi opinion e unico mecanismo pa midi si un politico tin e apoyo di e votado ta a base di conteo di e votonan cu e politico ricibi y no e posicion (number) cu un lider di partido duna e politico riba un lista politico. Mirando cu mas persona ta participa na eleccion den mi opinion un comparacion ta necesario, pues esun cu tin mas voto personal tin cu bay dilanti y drenta Parlamento.”
Den mi opinion e unico mecanismo pa midi si un politico tin e apoyo di e votado ta a base di conteo di e votonan cu e politico ricibi …”
“Ora un politico sa cu a base di e cantidad di voto cu e ricibi e por drenta Parlamento di Aruba y cu e no ta depende di ningun hende, e por eherce su tarea como Miembro di Parlamento na un forma mas independiente dunando asina tambe mas contenido na articulo III.16, paragrafo 3, di Nos Constitucion, esta cu cada Miembro di Parlamento mester vota segun su propio pensamento (stemmen zonder last).”
Con e proceso legislativo a bay?
Dangui Oduber: “E proceso mes a cuminsa for di December 2016 na momento cu mi persona a dirigi un carta na prome minister di Aruba Mike Eman pa puntre kico ta posicion y pensamento di gobierno di Aruba referente e cambionan cu mi ta proponiendo.
Na prome luga mi a studia nos Constitucion, e Kiesverordening, e Memorie van Toelichting di e Kiesverordening y tambe literatura (Handboeken) riba e tereno aki na Aruba y otro paisnan den Reino y hunto cu mi colega di partido Evelyn Wever-Croes y conseheronan nos a traha un iniciativa di ley pa cambia e Kiesverordening y tambe nos a traha un concept Memorie van Toelichting. E dos documentonan aki ami y colega Evelyn Wever-Croes a entrega cerca Presidente di Parlamento di Aruba riba 28 maart 2017 cu e peticion pa e proceso legislativo cuminsa cana. Mi a entrega tambe un copia na Raad van Advies y Directie Wetgeving en Juridische Zaken.”
“Raad van Advies a revisa e iniciativa di ley y a manda su conseho pa presidente di Parlamento di Aruba riba 10 mei 2017 cu na su turno a comparti esaki cu e miembronan di Parlamento.
Nos a revisa e conseho di Raad van Advies y a base di esaki nos a ahusta e iniciativa di ley y e concept Memorie van Toelichting, cu nos a entrega na Raad van Advies y na Presidente di Parlamento di Aruba.”
Lamentablemente presidente di Parlamento di Aruba a desvia di e sistema usual y riba peticion di un miembro di fraccion di AVP a pidi un conseho di Sociaal-Economische Raad.”
“Despues di esaki nos a puntra presidente di Parlamento di Aruba pa pone un fecha pa e iniciativa di ley wordo trata. Lamentablemente esaki no a tuma luga ya cu un miembro di Parlamento a pidi presidente di Parlamento di Aruba pa pidi un conseho na Sociaal-Economische Raad. Pa medio di un carta Sociaal-Economische Raad a informa Presidente di Parlamento di Aruba riba 28 juli 2017 cu e conseho di Sociaal-Economische Raad a wordo manda pa Minister di Algemene Zaken.”
Pakico bo ta di opinion cu fraccion AVP y/of presidente di Parlamento sra. Mervin Wyatt-Ras a ‘boycotea’ tratamento di e ley aki?
Dangui Oduber: “Ora cu nos a cambia e iniciativa di ley pa cambio di e Kiesverordening y e concept Memorie van Toelichting conforme e conseho di Raad van Advies y nos a adresa tur comentario di Raad van Advies, e iniciativa di ley pa cambio di e Kiesverordening por a wordo trata den Parlamento di Aruba. Lamentablemente presidente di Parlamento di Aruba a desvia di e sistema usual y riba peticion di un miembro di fraccion di AVP a pidi un conseho di Sociaal-Economische Raad.
Fuera cu e procedimiento aki ta inusual, e ta contra e Landsverordening Sociaal-Economische Raad (AB 1987 no. 103), cu ta prescribi den articulo 2, cu Sociaal-Economische Raad ta conseha Gobierno di Aruba riba peticion di un of mas minister y tambe nan por conseha Gobierno riba nan propio iniciativa. Presidente di Parlamento di Aruba mester a informa e miembro di fraccion di AVP cu su peticion pa pidi un conseho di Sociaal-Economische Raad ta contra leynan di Aruba y pone un fecha pa e iniciativa di ley wordo trata. Si Gobierno di Aruba y/of un di su ministernan tawata kier a haya un conseho di Sociaal-Economische Raad, nan mester a puntra esaki. Segun e leynan di Aruba esey no tawata e funcion di presidente di Parlamento di Aruba.
Mirando con esaki a bay ta mustra cu a trata na pospone e votacion di e ley aki pa despues di eleccion pa Parlamento di Aruba.”
Presidente di Parlamento di Aruba mester a informa e miembro di fraccion di AVP cu su peticion pa pidi un conseho di Sociaal-Economische Raad ta contra leynan di Aruba y pone un fecha pa e iniciativa di ley wordo trata.”
MEP lo aplica e concepto di secuencia di voto pa eleccion 2017 a pesar cu e no a bira un ley?
Dangui Oduber: “Nos di MEP ta para tras di e iniciativa aki y nos ta kere den dje. E ta un decision di congreso di partido cu a wordo ratifica den partijraad. Nos no mester firma ningun protocol y ningun gentleman’s agreement pa nos por tene nos mes na dje. Sinembargo e no ta ancra den ley te ainda. Nos di MEP y ami personalmente a keda hopi desapunta cu e ley no a wordo trata ainda.”
Nos no mester firma ningun protocol y ningun gentleman’s agreement pa nos por tene nos mes na dje.”
Bo ta di opinion cu e sistema di parti restzetels tambe mester di un cambio? Pakico si/no?
Dangui Oduber: “Tin hopi opinion y pensamento referente e reparticion di restzetel. Pa haci e cambionan aki e ta rekeri cambionan mas drastico den bo kiesverordening. E regla number 1 di nos kiesverordening ta cu e partido mester por yega na un asiento (kiesdeler) y berdad ta hopi biaha un partido chikito ta yega hopi serca pero toch no ta logra. E reglanan di wega ta cu e partido mester saca asiento prome.
E sistema actual ta traha diferente ya cu ta trata di un sistema di “grootste gemiddelden”. Ta sigur cambionan cu nos mester por pensa riba nan y considera pa haci’e mas democratico posibel.”
Imagen: carta di SER relaciona cu conseho di SER riba e ley di iniciativa di sr. Dangui Oduber pa cambia Kiesverordening
Dangui Oduber: “For di maart 2017 nos a presenta e concepto di ley di iniciativa pa laga e politico cu mas voto drenta parlamento!
Fraccion di AVP a boycotea e tratamento di ley aki promer cu recess usando e argumento cu nan kier conseho di Sociaal Economisch Raad (SER) promer cu trata esaki.
Wel, e CONSEHO ta CLA y pueblo ta pidi presidente di parlamento pa yama e reunion aki promer cu Eleccion!!!”
ArenaPoliti.co tambe a puntra lider di fraccion di AVP, sr. Marlon Sneek, su opinion riba e cambio di secuencia y e posibel necesidad pa cambia e sistema di parti restzetels. Na momento di publicacion di e articulo aki ArenaPoliti.co no a ricibi contesta di sr. Sneek riba e preguntanan ainda. Su contestanan lo wordo publica riba ArenaPoliti.co si nos ricibi nan.
Expresionnan haci den e articulo aki no necesariamente ta refleha opinion di ArenaPoliti.co


text:
Kiwanis Club of Aruba y New India Assurance a lansa e di 2 video di e proyecto di DNT TEXT & DRIVE awe mainta. E prome video a ser lansa den e luna di februari, cu Korpschef di Korpspolitie Aruba, Sr. Andrew Hoo. E presidente di Kiwanis Club of Aruba, Edalitza Weller, a elabora durante e conferencia di prensa, cu ya pa mas di 30 aña Kiwanis Club of Aruba tin su proyectonan di conscientisacion di siguridad den trafico na Aruba. E miembro di Kiwanis Club of Aruba y alabes “chair” di Traffic Awareness Committee, Jo-Anne Arends, a splica tocante e video como tambe Kaveri Raghunath Managing Director di New India Assurance.
E campaña di DNT TEXT & DRIVE cu a inicia na 2012 y cu a continua den diferente fase di conscientisacion unda e campaña a evoluciona cu e tecnologia te cu awe ta lansa e di dos video JOIN THE MOVEMENT. E prome video cu a ser estrena 1 di februari 2019 y awe cu e atleta di 12 aña, Karyme Acosta. E inspiracion pa e video cu Karyme ta pa conscientisa e automobilistanan riba nan responsabilidad como ciudadano. E consecuencia di nan comportacion iresponsabel den trafico no yega na kibra e soño di nos hoben atletanan. Conhuntamente nos por cuida nos futuro generacion.


text:
Comunicacion
Comunicacion cu mayor ta un topico cu a bira masha popular na Telefon pa Hubentud Aruba. Tanto na 2015 como 2016, comunicacion cu mayor tabata e motibo number un pa tuma contacto cu Telefon pa Hubentud. E manera di comunica ta importante pa un relacion sano entre mucha/of hoben cu su mayornan. Durante e charlanan di Telefon pa Hubentud, nos ta discuti con un mucha/hoben por mehora e comunicacion cu su mayornan. E importancia di un bon comunicacion entre mayor y mucha ta masha importante pa varios motibo. Naturalmente, ta agradabel pa tin un hende na cas cu tin oido pa bo. Tambe ta bon pa papia cu bo mayornan tocante bo sentimentonan. Como un hoben, lo bo papia mas facil tocante algo negativo cu bo mayornan, si bo sa papia cu nan tambe tocante cosnan positivo.
• E muchanan/hobennan tabata busca conseho con pa comunica miho cu nan mayornan.
• E confiansa mutuo ta subi entre un mucha y su mayor cu ta comunica bon cu otro.
• Bon comunicacion ta crea un relacion sano y e mucha lo papia mas facil cu su mayornan tocante su problemanan.
E momento durante dia cu bo ta scoge pa papia cu bo mayornan por tin un influencia grandi riba e combersacion. Si bo mayornan a caba di yega cas despues di un dia largo di trabou, por ta lo no ta e miho momento pa cuminsa cu un storia largo tocante un amigo(a) den bo klas. Ora cu ta den auto ta dificil pa tin un contacto visual cu bo mayornan, locual por haci cu e combersacion ta bay robes. Desafortunadamente, hopi di e bon momentonan aki pa tin un combersacion, a bira menos den hopi cas. Den pasado ora tur hende tabata sinta hunto na mesa pa come, tabata un momento ideal. Te hasta ora e famia ta sinta hunto den sala pa wak television, tabata un momento cu por a combersa. Awendia nos mester scoge otro momento pa cuminsa un combersacion.
Maybe it seems like no one in your class or at home can help you… You sometimes feel alone and forgotten…. But never forget that if you talk about the problem, there will always be someone who can, and wants to help. Do not give up by staying quiet. Change the situation by talking about it with adults, or other children who can support you. Also, never forget that you are not weird or stupid or annoying, it is the one who is bullying who has a problem in his or her heart and thoughts. In many cases, the one who is considered the bully has been bullied themselves.
At Fundacion Telefon pa Hubentud Aruba we strive to bring an end to bullying, and to HELP YOU.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text: ORANJESTAD – Ariba invitacion di e propietarionan diadomingo ultimo Minister di Finansa y Cultura sra. Xiomara Maduro a haci un bishita di cortesia na e proyecto di ampliacion di Ocean Villas na Savaneta. E mandatario por a aprecia e fruta di e esfuerso di un dama Arubiano sra. Osyth Henriquez. Ocean Villas ta amplia su facilidad y ta prepara pa por brinda turista un experiencia unico di Aruba. Tabata un atardi bunita na unda por a biba un tiki di e experencia unico cu e acomodacion aki ta brinda. E mandatario ta gradici sra. Osyth y staff di Ocean Villas pa e invitacion, splicacion y e hospitalidad y ta desea nan hopi exito. Masha danki pa kere den nos pais Aruba.


text:
WILLEMSTAD - Djaweps 29 di sèptèmber 2022 alrededor di 17.27’or Sentral di Polis a risibí notifikashon ku den Pampanostraat tin un hòmber drumí riba su lomba i no ta reakshoná.
Mesora a dirigí unidat polisial na e sitio i nan a topa ku un hòmber drumí abou ku diferente perforashon di bala na su kurpa. Tambe polis a haña i konfiská un kantidat di ‘huls’ na e sitio.
Dokter di polis alrededor di 18.53’or a konstatá morto di e hòmber, Nathaniel Yoel PASTOR nasé na Kòrsou dia 18 desèmber 1994. Riba òrdu di fiskal di Ministerio Públiko a tuma e kurpa sin bida den beslag pa mas investigashon.


text:
Ministerio konserní
Hustisia
Promé Minister Gilmar Pisas a reuní ku Task Force Mensenhandel
Publiká riba 12 Novèmber 2021
Willemstad – Promé Minister/Minister di Hustisia Gilmar Pisas a reuni ku Task Force Mensenhandel dia 11 di novèmber 2021.
Durante di e reunion aki Promé Minister/Minister di Hustisia a sinta tambe ku representantenan di Ministerio Públiko (OM), Kuerpo Polisial (KPC) i diferente otro funshonario di e Ministerio di Hustisia.
A papia ampliamente riba kon ta bai duna mas atenshon riba henter e aserkamentu i kombatimentu di trafikashon di hende.
Diferente punto a bini dilanti kual a pone ku Promé Minister/Minister di Hustisia a pidi pa lanta un unit ku lo bai atendé mas di aserka ku e asuntu aki.
Tambe e la pidi pa traha un plan di akshon pa e unit su funshonamentu.
Tur esnan presente a mustra interes i ke partisipashon den e unit aki.
Ministerio konserní:
Hustisia


text:
POR, E Forsa Nobo, tin e distinto honor di anuncia un candidato nobo cu ta para fuerte pa cambio den sector di cuido Aki na Aruba. Dr. Mercedes Rivera tin un trayectoria largo y indiscutibel como internista riba nos isla. Como candidato pa proximo eleccion e kier enfoka tur su conocemento y energia den pone enfasis riba prevencion y eficiencia den cuido.
Dr. Rivera a nace na 1963 na Mexico den un famia den cual medicina ta central. Su mama ta pediatra, su ruman ta dokter, su tio ta internista, su primonan ta genetista y su wela tabata hefe di enfermeria na e hospital mas grandi den e ciudad mas grandi na mundo, Mexico DF. For di chikito ela wordo inspira pa medicina, cu cuido y trato di hende como punto cardinal, y asina e mes tambe a bay studia medicina na Universidad Nacional Autonoma de Mexico, cuminsando su estudio na 1979 y terminando su specialisacion na 1991 como internista y cardiologa. Amor ta loque a trece na Aruba na 1996, na unda ela lanta un famia y a continua su carera como medico. Tabata epoca prome cu AZV a wordo introduci, y Dr. Rivera den su practica tabata atende exclusivamente pashentnan cu e asina yama PPK-kaart. Esakinan tabata pashentnan di menos recurso y cu edad avansa of un handicap, pero den hopi caso tambe tabata lucha contra adiccion y probleman social.
Aunke e situacion di seguro pa cuido prome cu introduccion di AZV sigur tabatin su aspectonan discriminatorio contra esnan mas debil den sociedad, tabatin hopi mas contacto y cooperacion entre sector di cuido y departamentonan cu ta atende cu asuntonan social. Sinembargo, unabes cu AZV a wordo introduci na 2001 esaki a cambia drasticamente. Cuido medico pa net esnan mas vulnerabel y esnan cu lamentablemente a haya nan mes den mal caminda a practicamente cay afo. Tin un falta di conneccion entre AZV y problemanan social den nos comunidad. Esaki ta bin pa gran parti pasobra e sistema di salubridad publico no ta wordo guia cu perspectiva local pero segun e sistema Hulandes, cual no a wordo adapta na nos cultura y problemanan medico cu tipicamente ta toca nos Arubianonan.
Maneho den cuido hopi biaha ta wordo dicidi pa un comision di hunta di AZV cu no ta den contacto directo cu expertonan y dunadonan di cuido riba e veld. Cuido medico general riba su mes ta hopi caro. Actualmente seguro ta dicidi riba cuido y no e dokternan, poniendo consideracionnan economico na prome luga enbez di busca e miho solucion na condicionnan existente. Dr. Rivera ta haya cu net consulta cu e dunadornan di cuido y un enfoke riba prevencion ta loke lo baha gastonan y alaves garantisa un cuido di miho calidad pa nos tur. Aworaki ta manda dokternan cu hopi experiencia y conocemento practico cas unabes cu nan yega edad di 65 aña, en bes di laganan fungi como consehero, funcion cu nan siguramente lo por haci miho cu e bedrijfsartsen y farmacistanan cu awo ta dicidi riba aprobacion di tratamento y remedi – decisionnan riba bida di otronan – a base di website y buki. Fuera di esaki, e departamento di keho di AZV no ta yuda activamente pa soluciona problemanan di pashent. pero e problema mas grandi ta cu AZV no ta pone enfasis riba prevencion. Hopi placa ta bay den manda hende afo, pero hopi di e casonan aki lo por a wordo preveni caba si e maneho tabata stimula tratamento preventivo y proactivo. E conflicto cu a conduci na terminacion di contracto di Dr. Rivera ta producto di esaki. Supuestamente, Dr. Rivera lo tabata ‘laga haci mucho test’. Compara e gasto di testnan cu ta yuda pa yega na un diagnosis y tratamento mas fiho pa por ehempel presion halto y sucu y gasto di manda hende afo of di un opname di un aña pa via di un stroke pasobra no a trata e condicion na un manera preventivo hopi mas prome cu pilder.
Dr. Mercedes Rivera su pakete di solucion ta pa cuminsa tene mihor contacto entre AZV y dokternan y pa evalua structura di comisionnan pa asina yega na un approach mas proactivo y cu hendenan califica tumando decisionnan den dunamento di tratamento. Cuido ta caro. Recursonan mester wordo usa intelligentemente, tumando problematicanan local y genetico di nos Arubianonan, manera por ehempel obesidad, malnutricion, STD’s, cancer y problemanan di curason na cuenta, no djis segun un website Hulandes. Prevencion ta escencial pa Dr. Rivera. Mester detecta problemanan y traha den forma preventivo. Mester institui un sistema digital den cual dokternan di cas ta colecta data di pashent y for di cual por conclui tendencianan. Pashentnan tambe mester carga responsabilidad pa laga sa di su condicionnan existente na dokternan di cas. Fuera di esaki, dokternan di cas mester keda actualisa nan mes cada aña cu cursonan pa keda up to date. Finalmente, nos sistema di cuido actualmente ta discriminando nos dokternan y studiantenan cu a studia na otro caminda cu Hulanda. Dr. Rivera ta di opinion cu AruBig mester por funciona. Tur esaki ta constitui un reto enorme pa e proximo gobierno pa cual nos pueblo ta bay vota riba 22 di september. Cu Dr. Mercedes Rivera awo riba lista, POR su team ta mas cu cla pa gara e reto aki na su cacho. Cu Dr. Rivera, Aruba sigur POR!


text:
Dialuna dia 28 di november proximo lo inicia desmantelacion di e tanki di awa na Alto Vista. Esaki ta forma parti di e plan pa WEB Aruba construi un tanki nobo cu un capacidad mas grandi y traha di material mas sostenibel. Reemplaso di e tanki di awa ta necesario pa por sigui suministra awa di bebe di calidad den area di Noord, awor y den futuro. E trabou di desmantelacion ta tuma luga durante e periodo di 28 di november pa di dos mita di januari 2023.
E trabou di desmantelacion lo tuma lugar 6 dia pa siman entre 7:00 AM y 6:00 PM. Durante e periodo di desmantelacion lo por nota trafico di ekipo pisa den e area. Tambe ta existi e posibilidad di disturbio di zonido. Di antemano WEB ta pidi disculpa y ta spera di por conta cu comprension di habitantenan.
En caso di pregunta of cu ta nota algo straño den e area, por tuma contacto cu e call center di WEB na telefon 280-4600, of por manda un WhatsApp pa WEB Aruba Chat na 525-4600.
E proyecto di Tanki Alto Vista ta forma parti di e proyecto ‘Upgrade Aruba Water Distribution Network’; un proyecto grandi cu ta encera renobacion di tankinan, pomp y tuberia rond nos isla, pero tambe den planta di WEB.


text:
Shakira ta bai divorsiá.
Barcelona - E idolo kantante kolombiana Shakira (40) i su kasá, e fútbòlista di Barca, Gerard Piqué ta bai divorsiá. Asina MailOnline a raportá. Ya e kantante i e fútbòlista no ta bibando huntu.
Segun informashon Shakira ta esun ku a kuminsá ku e proseso di separashon. Den prensa spaño ta papia di un situashon serio, di kua Shakira ya no por dil mas kun’é.
Shakira i Piqué tin dos yu, Milan (4) i Sasha (2). Tur kos ta indiká ku Shakira lo no keda Barcelona e aña akí pa pasa vakansi di verano ku su famia, manera tabata e kaso último añanan. Deseo di e kantante ta pa por viaha ku su yunan pa Miami pa ta huntu ku su mayornan. Sinembargo debí ku fronteranan ta será e ta konsiderando pa bai Spaña o pa muda pèrmanente pa un kas na La Cerdaña.


text:
Mino a muri.
Ta pesey mi no a bisa ayo.
Mi a dijes habri mi halanan
y bula bai keiro. Boso a keda atras.
No laga tristesa domina boso.
Keda uni un cu otro pa mi alma,
esey lo ta un alegria.
Recorda mi cu hopi amor.
Ta anuncia fayecimento di nos Casa, Tata, Welo y Ruman:
Winston Randolph Fortin
Cariñosamente yama:
“Wim”
*04-08-1942 – †09-11-2022
Na nomber di su:
Mayornan:
†Anita y †Valbert Fortin-Geerman
Casa:
Mildred Fortin-Wolter
Yiunan:
Patrick Fortin y Saskia Fortin-Franken
Sue-Ann Fortin
Nieto:
Jaydrick Figaroa
Rumannan:
†Willem y †Irena Fortin – Maduro y yiunan y famia
Beatrice y Benny Koolman -Fortin y yiunan y famia
†Carol Fortin
†Victor (Toy) y †Dolores Fortin-Ciriaco y yiunan y famia
†Arnold Roland (Roly) Fortin
Greta y Eddy de Kort – Fortin y yiu y famia
Robert y Lisette Fortin -Tromp y yiunan y famia
Ricardo y Yvonne Fortin – Godoy y yiunan y famia (na Hulanda)
Demas famianan, primo y primanan, sobrino y sobrionanan, sobre subrino y sobrinanan, swa y cuñanan, comper y comernan, su bisiña Tina Lanoy, amigo(a)nan, conocirnan y su ex-coleganan di Hospital.
Ta invita demas famia, bisiña, amigonan y conocir nan pa e Acto di despedida cual lo tuma lugar Diasabra 12 November 2022 for di 9’or pa 11’or di mainta na Adpatres Funeral Home & Crematorium. Acto di cremation lo tuma lugar den seno familiar.
Nos disculpa si den nos tristesa nos por a lubida un of otro famia.
Nos ta lamenta cu despues di entiero nos no lo ricibi bishita di condolencia na cas.
Staff y personal di Ad Patres Funeral Home & Crematorium ta extendenos mas sentido pesame na famianan di e fayecido.


text:
Si bo ta wayaba, no tin un medicina of un ‘triki’ cu lo ponebo sinti bon di biaha. Loke si tin ta cierto cos cu bo por haci — of evita di haci — cu por yuda’bo recupera mas lihe.
Prome bo bebe
Prome cos cu bo mester sa ta cu preparacion y loke bo ta haci durante cu bo ta bebe alcohol ta mas efectivo cu loke bo por haci despues cu bo a bebe (dimas) caba. Preveni di lanta wayaba door di no bebe, of bebe modera, ta e miho decision. Si bo sa cu bo ta bay bebe, percura pa bo no bebe cu un stoma bashi. Come suficiente y percura pa bo come cuminda cu basta proteina. Un stoma yen ta yuda reduci e concentracion di alcohol den bo sanger.
Durante e bebemento
Parti di loke bo ta sinti ora bo ta wayaba ta wordo causa door di un falta di suficiente likido den bo curpa. Alcohol tin un efecto cu ta ponebo perde likido (dehydration). Pa yuda combati esaki, ta recomenda pa bebe awa, preferiblemente un glas di awa despues di cada bebida alcoholico. Esaki por pone bo curpa absorba e alcohol menos lihe y tambe ta yuda tene e concentracion di alcohol den bo sanger mas abou. P’esey, ora di bebe alcohol awa ta bo miho amigo.
Poco poco
Bo curpa mester di tempo pa procesa alcohol. E tempo ta varia di persona pa persona, pero un average ta alrededor di 60 pa 75 minuut pa cada unidad alcoholico (1 cerbes, 1 glas di biña, etc.). Si bo bebe mucho lihe, e chens cu bo ta lanta wayaba ta bira mas grandi. Pues si bo bebe, tuma bo tempo prome bo pidi un rond mas.
Despues di bebe
Despues di bebe alcohol, awa keto bay ta bo miho amigo. Prome bo bay drumi, bebe awa. Drumi cu awa bandi bo. Ora bo lanta, bebe mas awa. Un otro opcion ta pa bebe sports drinks pa motibo di e electrolytes cu tin den hopi sports drinks. Pero no tur experto medico ta convenci cu esaki ta yuda. Si bo ta kere cu ta un bon idea pa bebe sports drinks, considera bebe awa di coco cual ta un bon fuente natural di electrolytes.
A pesar cu awa mester ta ‘bo miho amigo’ ora di bebe, tene na cuenta cu hasta bebe awa tin su limite.
Koffie?
Hopi hende ta bisa cu koffie ta yuda si bo ta wayaba, pero diferente experto ta recomenda pa no bebe koffie ora bo ta wayaba. Un excepcion ta si bo ta custuma di bebe koffie diariamente caba. Den e caso ey, posiblemente keda sin bebe koffie por duna’bo (mas) dolo di cabes. Pues e efectonan di koffie por varia hopi di persona pa persona. Si bo dicidi di bebe koffie, dal un glas di awa su tras paso segun varios estudio koffie tambe tin su efecto di dehydration.
Mas alcohol?
Tin hende ta bisa cu nan ta sinti nan mes menos wayaba si nan dal un bebida cu nan desayuno. Esaki ta un mal idea. Kisas bo lo sinti (un tiki) miho pa un rato pa motibo cu den un sentido bo ta saca bo curpa for di un estado di ‘wayaba’ bek pa un estado di bebemento (atrobe). Pero e sintomanan di wayaba lo bin bek. Kisas pio. Pues lag’e den e boter y duna bo curpa chens pa recupera.
Pildo
Paracetamol of ibuprofen por yuda cu e sintomanan ora bo ta wayaba. Tene na cuenta cu mucho di e pildonan aki por ta malo pa bo higra cu ya caba tin hopi trabou procesando e alcohol cu bo a bebe. Pues sea cauteloso y consulta cu bo dokter pa ta sigur si ta un bon idea pa tuma cierto pildo, y si ta asina, cuanto bo por tuma.
Ehercicio?
Si bo ta wayaba y bo bay jog of haci otro tipo di ehercicio, posiblemente bo lo sinti’bi miho, pero no necesariamente. Si bo sintibi’bo miho, probablemente ta pa motibo di e boost di endorfina cu hende ta haya ora nan haci ehercicio. Di otro banda, varios experto ta recomenda pa bo duna bo curpa descanso. Si bo ta sinti cu haci ehercicio ta yuda’bo ora bo ta wayaba, tene na cuenta cu bo curpa ta perde likido ora di haci ehercicio. Corda dal bo awa!
Scucha bo curpa
Cada curpa ta diferente. Loke ta yuda un persona no necesariamente ta yuda un otro. Si un desayuno completo cu webo, bacon, pan, hashbrowns etc. ta traha p’abo, dal bay. Pa otro hende honing of algo otro cu sucu aden ta yuda nan sinti miho. Of kisas un glas di lechi prome bo bay drumi ta yuda’bo. Pone atencion na bo mes pa purba haya sa kico ta traha p'abo.
Importante
Si bo bebe, no core auto. Esaki no ta solamente pa bo propio bienestar, pero tambe pa e bienestar di otro ser humano den trafico. Si bo wak un persona bay sinta tras di stuur mientras cu e ta bou influencia di alcohol, par’e. Si ta necesario, busca ayudo pa par’e.
Si lanta wayaba a bira un custumber p’abo, kisas bo tin un problema (serio) cu alcohol. Tene na cuenta cu alcohol ta toxico y por causa hopi problema cu bo salud. Abuso di alcohol tambe ta un gran causa di problemanan social. Si bo ta kere cu (kisas) bo tin un problema, consulta bo dokter of tuma contacto cu F.A.D.A. (Fundacion Anti Droga Aruba):
Telefon: 583-2999 / 583-9610
Via chat: fundacionantidroga.org


text:
Diasabra den oranan di mainta Conseho di Minister a reuni cu gremionan comercial y sindical riba e consecuencianan di Coronavirus, mirando cu a cuminsa experencia retironan masal caba. Y por spera cu e situacion lo sigui empeora den e dianan nos dilanti! Omar Tromp, Vice Presidente di Camara di Comercio, tabata un di esunnan presente na e reunion yama door di Minister di Labor Glenbert Croes riba e forma con pa atende cu e situacion laboral cu ta bini despues di Coronavirus.
Omar Tromp a bisa cu tin empleadonan manda cas caba y esaki lo sigui. E ta algo cu e mandatario tabata kier mira con ta bay atende cu e situacion a termino corto, pa evita mas problemanan social. E reunionnan lo sigui den e dianan nos dilanti, el a bisa. Pero pa awo a papia pa bini cu un fondo special pa yuda e empleadonan afecta, pasobra di un manera of otro nan mester sigui biba.
Pero comosifuera poco, net memey di e crisis rond di Coronavirus tin tambe e intencion di bin cu e di dos buelta di Reforma Fiscal pa por balansa Presupuesto 2020. E comerciante, cu alabes ta den directiva di Camara di Comercio ta desconseha Gobierno pa sigui cu e plannan aki. “Esey lo caba di mata e tiki cu e resta di comercio ainda”.
E situacion ta cambia continuamente, pa cual mester sigui monitor e situacion diariamente. Diahuebs por ehempel tabatin un situacion diferente cu esun di diabierna, ora cu a bini e situacion cu tin dos caso confirma.”Gobierno a haci di su banda, saliendo afo bisando claramente cu tin e dos casonan confirma. Pero awo mester wak nos dilanti con ta bay atende cu e situacion cu a presenta su mes.”


text:
Scoge un Opleiding
Lista Opleidingen OAA
Lista Opleidingen Leerwerktraject (LWT)
Openbare Avondleergangen Aruba – Beroepsonderwijs (OAA) ta participa cu nos ta habri opleidingen den e periodo binidero. Nos ta invita bo pa haci bo escogencia y inscribi pa bo sigura un cupo y pa bo haya mas conocimento den e materia cu bo ta desea. Lo habri un opleiding nobo segun e cantidad di inscripcion! Nos lo comunica y confirma esaki via mail. Pa cualkier informacion por tuma contacto cu nos via telelefon: +297 5880150 / +297 5827324 of via mail: info@oaa.aw


text:
ORANJESTAD – Awe merdia Hof di Corte Superior a dicta sentencia den e apelacion di e homber P. (35), contra su sentencia pa a abusa di un mucha homber di 15 aña.
SOLO DI PUEBLO por a compronde cu Hof ta haya P. culpabel pero no ta haya cu e mester wordo prohibi pa sigui traha como “leerplicht ambtenaar”. Hof a baha e castigo di 4 aña na 3 aña di prison.
ACUSADO A APELA SENTENCIA
Ta asina cu P. a apela e sentencia di 5 Februari 2022, caminda el a wordo haya culpabel di a abusa di un mucha homber di 15 aña.
Fiscal durante tratamento di e caso a exigi 4 aña di prison di cual 6 luna ta condicional cu un tempo di prueba di 3 aña. Esaki cu e condicion cu P. ta cay bou guia di Reclasering. Tambe Fiscal a exigi pa prohibi P. pa haci su trabao te caminda ley ta permiti.
Hues den su sentencia a bisa cu tin indicacion cu P. via social media ta persigui muchanan pa abusa di nan. A haya den cellular di P. potret di mucha menor di edad y e mucha a bisa Polis cu P. ta un maniac. Tin un otro mucha cu a bisa cu P. a ofrece placa pa abusa di dje.
Na opinion di Hues, mirando cu esakinan ta cuadra cu loke e victima a pasa aden, e ta haya cu tin suficiente prueba di sosten.
Hues a confirma e exigencia di Fiscal esta a condena P. na 4 aña di prison di cual 6 luna ta condicional cu un tempo di prueba di 2 aña. Esaki bou guia di Reclasering. Hues no a menciona nada cu ta prohibi P. di sigui haci su trabou.
HOF A BAHA CASTIGO
Via video conference, awe merdia, un Hues di Corte di Husticia a lesa e sentencia di Hof pa e acusado cu tabata den un oficina den KIA.
Hof a mustra cu P. a apela e sentencia y PG a pidi pa confirma e castigo y e prohibicion pa P. traha como “leerplicht ambtenaar”.
Hof ta haya P. culpabel pero no ta haya cu mester prohibi P. di sigui traha como “leerplicht ambtenaar”. Hof a reduci e castigo di 4 aña na 3 aña di prison di cual 1 aña ta condicional cu 3 aña di prueba y bou guia di Reclasering.


text:
Tabata diasabra 10 di augustus ultimo cu Aeropuerto di Aruba a duna e oportunidad na 7 Spotter local y internacional pa ta riba rampa, unda cu normalmente no ta permiti ningun fotografo, pa por saca e mihor potretnan di e avionnan cu a yega y sali for di Aruba e dia ey. Esaki ta di 2 aña cu Spotter’s Day ta tuma lugar y Aeropuerto di Aruba ta ansioso pa mira e potretnan cu e fotografonan a saca.
Tur fotografo lo manda nan 3 mihor potretnan, pa asina via un sistema di votacion via Aeropuerto di Aruba su facebook page, saca e Spotter ganador cu lo gana un exposicion den Aeropuerto Internacional Reina Beatrix. Ganador di aña pasa Jean-Pierre Maduro y actualmente tin su propio exposicion na 2 localidad, cu lo keda pa 1 aña na Aeropuerto di Aruba. Por mira e exposicionnan aki na gate 2 y tambe na gate 5.


text:
Inisio di grupo di enfoke Kuido i Hubentut Hulanda Karibense (ZJCN) na Sint Eustatius
Riba 17 di novèmber Sekretario-general suplente Abigail Norville di e ministerio di Salubridat, Bienestar i Deporte (VWS) a presidí e promé reunion di e grupo di enfoke ZJCN. E grupo di enfoke tin komo tarea pa trese kaso relashoná ku kuido na atenshon di ZJCN. ZJCN a haña Ingra Bennett i Riana Bennett dispuesto na konsehá ZJCN na Sint Eustatius.
Tabata un reunion bon i fruktífero. Meta di e grupo di enfoke ta pa di manera proaktivo kompartí tep i preokupashon ku ZJCN. ZJCN den e di dos kuartal di 2022 a inisiá ku reklutashon di e grupo di enfoke Sint Eustatius. E grupo lo ta formá pa tres miembro ku lo tene kombersashon un biaha kada dos luna ku ZJCN. ZJCN lo trese desaroyo importante den e sektor di kuido na konosementu di e grupo pa di e manera aki inkorporá su konseho den un etapa mas trempan.
Den 2023 lo realisá un grupo di enfoke pa Saba i Boneiru.


text:
All Stories
Benny Sevinger cu wowo na awa a bisa Hues con persecusion politico di caso Avestruz a afecta su famia
ORANJESTAD (AAN): Diaranson mainta tabatin un parti emocional ora cu Benny Sevinger tabata conta Hues
"Si mi tabata sa cu ta negoshi tabata haci cu tereno “erfpacht” mi lo a conseha ex minister Sevinger pa no aproba"
Franklin Abath ta bisa Hues den caso Avestruz
Durante un TOM-Zitting
Hues no ta haya proba intento di mata sino maltrato severo
Den caso di homber y muher envolvi den matamento cruel di victima
Hues ta cuestiona con a regla e tereno asina liher pa Leoncita
Jason cu a tira su tata mata condena na 9 aña di prison y tratamento psikiatrico obligatorio na Hulanda
ORANJESTAD (AAN): Jason Mathilda di 32 aña riba Diabierna mainta via video conference a scucha Hues conden’e na 9 aña di prison y
Sospechoso a bira agresivo y e muher a cuminsa yora ora Fiscal a exigi 25 y 22 aña di prison pa a mata homber
Drama den sala di Corte y guardianan mester a actua di biaha
ORANJESTAD (AAN): Diabierna mainta e homber J.S.(19), via video conference a scucha su sentencia den un caso di tiramento.


text:
E tin 15 aña di edad
All Stories
Caso di Diasabra marduga
ORANJESTAD (AAN): Tabatin hopi dolor di cabez na e Casnan di Pueblo na Bushiri, conoci tambe como ‘Bushiri Complex’.
Confisca cargamento di 33.8 miyon Dollar di droga
Dos arma di candela haya riba Diasabra
ORANJESTAD (AAN): Diahuebs mainta banda di 11:30 am, un cantidad di yamada a drenta na Polis,
Dal duro riba beton di rotonde
ORANJESTAD (AAN): Diahuebs atardi banda di 3:35 pm, un unidad di Polis di Playa a ser manda den area di e Casnan di Pueblo na Bushiri, debi cu tin algun hoben molestiando tur hende eybanda.
ORANJESTAD (AAN): Sindicato di Polis ta kere cu awor si ya no por sigui keda di ta victima di retrazonan
ORANJESTAD (AAN): Diabierna marduga, rond di 04:00 Wardacosta a detecta movecion sospechoso di un boto riba lama cu tabata rumbo pa Aruba.


text: ORANJESTAD: Siman pasa Minister Endy Croes hunto cu colega Minister Dangui Oduber a reuni cu Stichting Sportsubsidie Aruba (SSA) y Lotto pa Deporte. Durante e reunion a duna un presentacion amplio di e situacion financiero di Lotto pa Deporte. Tambe SSA tin cuentanan pendiente cu a suma durante transcurso di aña y a yega pa posibel palabracion y solucion unda cu e siman entrante lo firma un “overeenkomst” riba e debe atrasa y e condicionnan nobo. Un reunion fructifero unda cu hunto a busca e intentonan pa resolve e problematicanan. Minister Endy Croes a enfatisa cu e vision den añanan nos dilanti una bes crusa e brug cu Canada cu subsidio lo aumenta deporte tanto SSA y infrastructura di deporte ta bay haya mas placa. Concluyendo e mandatario a entafisa cu ta sigui traha na bienestar general di deporte unda cu nos deportistanan ta central.


text:
Riba djasabra 21 di sèptèmber 2019 Selibon N.V. huntu ku Blue Destination i Fundashon Boneiru Limpi i Bunita ta organisá e evento yamá ‘World Clean Up Day’, kaminda Selibon N.V. kier konsientisá riba limpiesa i mantenshon di bario.
Nos mishon ta pa konsientisá pueblo boneriano riba e problema di shushi gròf i glas ku tin riba nos isla. No ta solamente responsabilidat di Selibon pa tene nos isla limpi, pero ta responsabilidat tambe di kada un di nos ku ta biba na Boneiru. E aña aki nos lo konsentrá den e barionan históriko di Boneiru: Tera Kòrá, Nikiboko, Playa, Antriol, Nort’i Saliña i Rincon i tambe na Playa Frans i Lac.
Shushi gròf ta shushi ku konsientemente òf inkonsientemente hendenan ta benta den nos medio ambiente manera riba kaya públiko, riba bich i den mondi. Shushi gròf ta konsistí di muebel, shushi di kurá, kolchon i tur artefakto ku hende ta dùmp den naturalesa. Nos ta tuma tur tipo di heru tambe (frishidèr, frizer, stof, kama i stul di heru etc.) pero poné na banda di e ‘puinbak’ (baki grandi pa tira shushi gròf aden), NO den e ‘puinbak’. Tiramentu di shushi gròf den medio ambiente ta un problema hopi grandi na Boneiru. Pa e motibu aki Selibon ke pone énfasis riba e dia di akshon ‘World Clean Up Day 2019’ pa konsientisá nos komunidat di Boneiru.
Manera nos a bisa nos ta bai konsentrá den bario. Nos ta bai pone ‘puinbak’ i ‘glasbol’ den nos barionan i tur hende por hiba nan shushi na e sitio ei na un manera organisá. Ora ku e ‘puinbak’ yena por pone shushi na banda. Djaluna SELIBON ta rekohé tur kos ku habitantenan entregá na e sitio. Nos ta anunsiá na radio i pone riba facebook na unda nos ta pone ‘puinbak’ i ‘glasbak’. Si bo ta un boluntario ku ke duna un man i yuda tene bo propio bario limpi, por fabor tuma kontakto ku nos bali di informashon.
Pa kualke pregunta adishonal tuma kontakto libramente ku nos i si bo tin algun idea, esaki semper ta keda apresiá.
Huntu nos por logra mas!


text: Diasabra merdia a drenta informe di un pelea dilanti Cura Cabaya Store na Cura Cabay, ora a dirigi varios patruya na e sitio. Na yegada di e patruya nan a bin compronde cu ya e bringadornan a caba di bay y un persona tur na sanger a cana bay nort. Un poco mas aleuw polis ta bin topa cu un victima cu su cara tur golpea y na sanger, polis a pidi presencia di ambulans. Na yegada di e ambulans nan a atende e victima y a transporte pa hospital. Polis a bisa e victima pa e pidi un rapport medico di e lessionnan ricibi y pasa na oficina di recherche pa entrega keho.


text:
E Zwartmangel of Mangel Preto ta haya su nomber posibelmente door cu for di su troncon e ta saca un colorante preto. Por haya e Mangel Preto entre otro na Spaans Lagoen, Mangel Halto y Santo Largo na Savaneta den un habitat cu hopi salo y ta un di e poco especie di mangel cu tin un tolerancia halto pa cambio di temperatura.
Apesar cu su habitat ta uno di hopi lodo, yen di material organico, y deficiente na oxigeno, e mangel aki a adapta su mes na e ambiente. Por reconoce Zwartmangel na e snorkelnan (reis) cu ta sali for di tera of awa unda cu e por absorba oxigeno directo for di aire.
Zwartmangel of Mangel Preto ta un mangel sabi, e ta chupa e awa salo for di tera, pas’e door di su troncon pa yega na e blachinan. For di su blachinan e ta elimina e salo. Bo ta reconoce esaki door di e formacion di plekinan blanco, salo concentra, riba e blachinan. E concentracion di salo por crea buraconan pasobra e ta come e blachi su paden. E blachi ta sigui crece y e buraco tambe ta bira mas grandi y depues di esey, e ta cay.
E Zwartmangel ta plama holo ora solo baha y ora solo subi. Zwartmangel su blachinan ta mustra shinishi; e ta un otro berde compara cu e otro sortonan di mangel.
Tambe tin diferente uzo pa cu e zwartmangel. E Zwartmangel chikito por come den caso di necesidad, pero mester herbe bon prome sino e ta venenoso. E ta un fuente di honing pa bij/abeha den e area di nos costanan, su flornan semper tin esaki den adundancia.
E ta conoci pa produci un calidad halto di honing. Su troncon tin propiedadnan medicinal. Tambe ta uza e salo procedente di e blachinan den nos cushina.


text:
Historia positivo ta wordo skirbi pa nos Pais
E siman aki Parlamento ta trata Presupuesto 2023 cu ta un presupuesto historico pa nos Pais. Despues di 15 aña Gobierno ta logra entrega Presupuesto 2023 na tempo na Parlamento. Presupuesto 2023 ta contene un surplus di 63 miyon florin cu ta 1% di nos GDP. Ta prome biaha den historia cu full oposicion ta keda sin presenta den Sala di Parlamento pa trata e Ley di mas importante di nos Pais. Gabinete Wever-Croes ta skirbi un historia positivo pa nos Pais.
Presupuesto 2023 ta entrega na tempo
Despues di 15 aña, Gobierno ta logra entrega e presupuesto di nos Pais na tempo na Parlamento. Dia 1 di september 2022, Minister Maduro a entrega Presupuesto 2023 na Parlamento. Cu esaki ta brinda e respet necesario na Parlamento pa nan por trata e Ley prome cu aña caba y pa Aruba por habri aña 2023 cu un presupuesto aproba. Di e manera aki Gabinete Wever-Croes ta mustra seriedad den e trabou pa drecha e maneho financiero di nos Pais.
Surplus despues di pandemia
E Presupuesto pa 2023 ta contene un surplus di 63 miyon florin cu ta 1% di nos GDP. Esaki ta di dos biaha cu Aruba ta conoce un surplus. Na aña 2019 tabata e ultimo biaha cu Aruba a conoce surplus despues cu pa 12 aña largo nos Pais a conoce solamente deficit y debe halto na man di Gabinete Eman. Den añanan 2020, 2021 y 2022, Aruba a conoce un deficit debi na e pandemia. Gobierno a percura pa cada aña baha e deficit mas cu por y awor despues di 3 aña por a logra entrega un presupuesto cu un surplus. Presupuesto 2023 ta e prome presupuesto despues di e pandemia cu ta contene un surplus.
Oposicion a falta respet na Pueblo
E tratamento di Presupuesto 2023 a bay sin e presencia di oposicion den Sala di Parlamento. Esaki ta algo historico ya cu nunca antes tabata tin un debate publico riba e ley di mas importante pa Aruba, sin cu full oposicion di AVP, MAS y ACCION 21 tabata presente. Door di no presenta na trabou y no asumi nan responsabilidad pa atende cu Presupuesto 2023 di Pais Aruba, full oposicion a falta respet na Pueblo di Aruba.
Historia ta wordo skirbi
Danki na e trabou incansabel di un ekipo grandi di empleado publico hunto cu tur e Ministernan di Gabinete Wever-Croes, un historia positivo ta wordo skirbi pa Pais Aruba. Minister Maduro ta gradici tur hende pa nan esfuerso grandi pa logra pa Aruba por cana cu paso firme den e direccion di un finansa publico stabiel pa nos Pais. Danki pa kere den Aruba y danki pa yuda nos skirbi un historia positivo pa nos Pais.


text:
Den e buletin aki: kòmbèrsashon grupo di trabou karetera di Boneiru ku diputado Kroon, kòmbèrsashon direktiva ku presidente di komishon di hür, promé reunion general, deraroyo di e kaso hudisial en konekshon ku minimo soshal, mini-krédito pa konstrukshon di bo propio kas, kontribushon, Unkobon 10 aña.
Werkgroep wegen
Manera tur hende por a nota ku den e di dos parti di 2021 a kuminsá ku mehorashon di kayanan di Boneiru. Sinembargo e Grupo di trabou di Unkobon pa loke ta trata kayanan di Boneiru, ta nota ku mester di muchu mas den reahustashon di e planifikashon ku a keda publiká den 2021.
Medio yüni 2022 e grupo di trabou a kòmbèrsá ku diputado Kroon i e project manager Joselito Statia tokante esaki. Sr. Statia ta informá ku 70% di e planifikashon a keda realisá i ku a kuminsá traha na e otro 30% di e kayanan planifiká. A duna prioridat pa buta e promé kapa di asfalt riba e kayanan mas peligroso i esaki a duna resultado visibel. Unkobon a felisitá Srs Kroon i Statia ku e logro aki.
Lo mehorá e komunikashon di OLB ku poblashon di Boneiru. Den e planifikashon pa e aña aki tin pa wòrdu ehekutá: lugá di stashoná outo unda antes e prison tabata, despues un “zona blou” den sentro di siudat, Bulevar Gob.N.Debrot lo bai haña e promé kapa di asfalt igual ku e kaminda pa Rincon. Pa un término mas largu kaminda pa baiskel na banda di e kayanan prinsipal i lo bai evaluá e situashon di tráfiko pa yega na un red di kaminda mas duradero pa futuro.
Tambe a hasi menshon ku kayanan den barionan residenshal lo wòrdu disponé di klenku I kayanan di akseso lo wòrdu asfaltá. Pa e situashon di lodo dilanti di “brede school” lo bai aserká e ministerio pa un solushon.
Unkobon ta kier a saka un komunikado di prensa riba e tópiko aki, Pa verifiká e echonan e grupo di trabou a manda e planifikashon pa e project manager ku e petihon pa indiká den e ultimo kolom e situashon aktual. Te ku fecha di awe no a risibí un reakshon apesar di un rekordatorio via e mail.
Kòmbèrsashon ku komishon di hür
Medio luna di yüni último direktiva di Unkobon a sera konosí ku señora Eveline Jacquemijns, presidente di komishon di hür di Boneiru. Sr. Herbert Piar, entrante presidente di Unkobon, a duna Sra Jacquemijns algun informashon tokante konstrukshon di kas durante su periodo na Fundashon Kas Boneriano. Sra. Jacquemijns ta informá ku hürdónan ta aserká komishon di hür ku menos frekuensia kompará ku esnan ku ta vèrhür e kas. Mas informashon den bario por yuda den esaki. Tambe a toka e punto kon prevení problema entre hürdó i esun ku ta vèrhür. Unkobon ta dispuesto pa koperá na e dianan di informashon aki. Sr. Charlon Carlo, sekretario di komishon di hür lo tuma e inisiativa ku esaki.
Promé reunion general
Dia promé di yüni último ta tin e promé reunion general ku a tuma lugá den Hòfi Kultural.
Sra. Lydia Duyn pa promé biaha a forma parti di e reunion komo miembro di Bondsraad.
Sr. Andy Lepelaars a keda nombrá komo miembro di direktiva di Unkobon den e funshon di tesorero.
E relato di evaluashon di aña 2021 i e plan anual pa 2022 a keda komprobá. E relato anual di 2021 sinembargo pa motibunan imprevisto no a keda kla. A keda disidí ku lo trata esaki den e di dos reunion general.
Manera ya a bira un tradishon despues di reunion, miembronan a keda un ratu huntu pa kombèrsá informal ku e miembronan di direktiva i tambe pa goza di e bar bon sortí.
Voortgang rechtszaak sociaal minimumYa pa años Unkobon ta intentando envano pa logra konvensé polítiko i gobièrnonan di turno pa hasi algu sustansial kontra e pobresa na Boneiru. Finalmente a keda disidí pa via di un kaso hudisial forsa estado Hulandes pa garantisá e poblashon di Boneiru i tamba Saba i Statia un eksistensia digno ku ta ekivalente na esun di Hulanda. Un grupo di trabou di Unkobon ta enkargá ku esaki.
Despues ku Unkobon a hasi un yamada via di prensa pa haña mas koperashon pa su lucha, ta tin un kombersashon ku un delegashon di e Diálogo Sentral kuminsamentu di yüli. Un reunion frutíforo unda diferente malentendimentu a keda eliminá.
Miembronan di e Diálogo Sentral tambe kier pa Estado Hulandes tuma e lucha kontra pobresa na serio. A keda palabrá ku lo tene otro na altura di e desaroyonan.
Pa e proyekto aki Unkobon no solamente a buska un abogado pero tambe un kampañadó/lòbiista ku na Hulanda ta perkurá pa hopi publisidat. Kuminsamentu di yüni Unkobon a dirihí un karta na e komishon di relashonnan di reino i e kampañadó a perkurá pa a entregá un moshon unda e gabinete ta wòrdu invoká pa den aña 2023 fiha un minimo soshal basá riba gastunan real. E moshon a wòrdu deskonsehá i despues rechasá pa partidanan ku den 2016 a aprobá un moshon ekivalente na esaki, pero sin limite di tempu.
E kampañadó a perkurá tambe ku e karta ku abogado di Unkobon a manda pa e minister di pobresa, a haña hopi publisidat na Hulanda. Un reportahe ekstenso den NRC, , un artikulo den De Kanttekening, (un korant digital), un kolomna den Volkskrant i hasta atenshon den e notisiero radial di NPO 1. Prensa lokal tambe a dediká hopi atenshon na e kaso aki.
Riba e web site di Unkobon a produsí un página apart pa e proyekto aki. Tambe riba Facebook Unkobon ta publiká ku regularidat desaroyo di e kaso aki.
E kaso hudisial aki su posibilidat pa ta un eksito ta dependé di un enfoke profeshonal, i esaki ta kosta plaka. Komo tal e grupo di trabou a bin ku un akshon pa rekoudá $ 150.000,00 mas lihé posibel. Den e promé instante a aserká e relashonnan ku sufisiente medio finansiero pa kontribuí en grande na e kaso noble aki i tambe pa hustisia pa e poblashon. E akshon aki ta tin eksito. Ku yudansa di mas donante por anunsiá ku despues di dos luna a rekoudá mas ku mitar di e suma nesesario.
Miembro ku ta deseá di hasi un donashon por hasi esaki transferiendo e montante riba kuenta nr.400356702 na nomber di Union di Konsumido Boneiru, Kaya Korona 30, Bonaire na MCB Bonaire menshonando nan e mail adres i “rechtszaak”. Ojo: esaki ta un kuenta speshal pa e akshon pa rekoudá fondo.
Mini krédito pa konstrukshon di bo propio kas
Ya for di den luna di ougustus 2021 diputadonan tabata faboresé e idea pa forma un komishon konhuntu di OLB – Unkobon pa studia e posibilidat pa ekstendé krédito na personanan ku un entrada abou di moda ku nan por konstruí nan propio kas.
E promé reunion di e komishon aki a tuma lugá inisio di 2022. A keda palabrá ku e komishon lo hiba un kombersashon ku AFM (Autoriteit Financiële Markten). Despues e komishon lo duna un konseho na Kolegio Ehekutivo relashoná ku buskamentu di fondo pa e proyekto aki. Despues di e komienso prometedó aki a reina un silensio. Unkobon no a logra haña reakshon di e miembronan ku OLB a nombra den e komishon.
Kontribushon
Den luna di febrüari 2022 miembronan a risibí e faktura di kontribushon. Un parti grandi di miembresia no a duna oido na e petishon pa paga nan kontribushon. Lástimamente esaki no ta algo inusual, hende sa lubidá lihé. Komo ku a tuma tempu pa a haña un tesorero nobo, e rekordatorio a keda mandá den luna di yúni numa. Lástimamente un kantidat di miembro ku si a paga nan kontribushon a risibí eroneamente un rekordatorio. Direktiva ta diskulpá pa e eror aki.
10 aña Unkobon
Den luna di novèmber próksimo Unkobon ta bai kumpli 10 aña di eksistensia. Nos kier selebrá e echo aki. Direktiva ta pidi tur miembro pa bin ku un òf mas sugerensha kon selebrá e di dos lustro aki na un manera apropiá
Manda bo sugerensha na secretariaat@unkobon.org


text:
Na aña 2021 Jossy Brokke Jr. tabata e prome artista cu a wordo homenahea y otorga e premio nacional aki pa su excelencia artistico y pa 65 aña di aporte na desaroyo cultural di Aruba.
Premio nacional “Cioyo di Oro” ta un premio crea y presenta pa fundacion Go Cultura como estimulo na baluartenan local cu ta forma parti di sector di arte di tarima (performing arts: cantante, musico, actor, poeta, cineasta, promotor y mas), cu a impacta nos comunidad di un forma impresionante y cu a dedica nan bida largo na desaroyo positivo y adelanto cultural di Aruba.
E aña aki Fundacion Go Cultura a anuncia desde 17 di augustus cu publico general tambe por participa den e proceso di nominacion pa e proximo persona, personanan of grupo(nan) cu lo ricibi e premio aki. Por a nota un reaccion hopi grandi for di nos comunidad cu a nomina varios persona cu nan ta desea di mira ricibi e premio prestigioso aki.
Pa un persona por wordo considera door di e comicion di Fundacion Go Cultura tin varios rekisito cu e persona mester cumpli cune. Entre otro, e persona mester ta na bida, e mester a dedica su bida largo y di un forma excepcional y bisto na e adelanto cultural di Aruba, e mester por gosa di un bon reputacion den comunidad y su aporte por wordo demostra hopi cla con el a hisa e perfil di e industrianan cultural y creativo di Aruba, impactando desaroyo cultura, social y hasta economico.
A resta un siman mas pa publico general por nomina esun cu nan ta kere cu merece “Crioyo di Oro”. Dialuna 10 di october proximo lo anuncia nomber di e ganador di e premio aki pa 2022.
Esaki lo habri caminda tambe pa e celebracion y homenahe di gala cu lo tuma lugar dia 30 di november 2022. Publico por asisti na esaki, manera cu tabata e caso di December 2021 cu a dedica e homenahe na Jossy Brokke Jr.
E premio mes, ta un diseño di Fundacion Go Cultura y un produccion di artista Gilbert Senchi. E tin un simbolismo hopi particular cune di exito, desafio, fracaso, perseverancia, consistencia, superacion y excelencia. Abo tambe por nomina bo baluarte cultural faborito y bo por nomina mas cu un persona. Nos ta invita bo pa scan e QR-code pa bo haya acceso na e pagina digital of bishita e pagina di Go Cultura Foundation riba Facebook pa bo por click riba e link pa bo haci bo nominacion.


text:
WILLEMSTAD – Servisio di impuesto ta kobrando impuesto di vehíkulo motorisá atrasá. Esnan ku no a paga e impuesto aki den pasado mester hasi esei awor ainda. Pero e servisio ta bisa ku a hasi fout ku e impuesto di vehikulonan motorisá di 2018 i 2019.
A imponé e impuesto aki inhustamente of robes. A haña mientrastantu e kousa di e eror aki i e siman aki ta saka e impuestonan ku a korihí. P’esei no tin nodi di oponé kontra esaki.
Si riba 1 di ougùstes e doño di outo no a haña un redukshon di impuesto e mester oponé kontra esaki. E término pa oponé ta dos luna.
Pronto lo saka tambe e balotashon di impuesto di aña 2020 i 2021. Lo hasi uso di formulario di impuesto adaptá, pasobra a konstatá ku e formulario di impuesto tabata kontené parti patras informashon inkorekto i opsoleto.
Ministerio di Finansas ta spièrta doñonan di outo ku tanten ku no a entregá e plachi di number, nan ta keda debe e impuesto.


text:
Kralendijk – Dia 1 di sèptèmber 2021 a manda diseño di presupuesto 2022 di Entidat Públiko Boneiru pa Konseho Insular pa tratamentu i aprobashon. E aña akí a skohe pa un presentashon nobo i inovativo di e presupuesto, di manera ku e konekshon ku e plannan di maneho di e Programa di Gobernashon 2019-2023 ta bini dilanti mas klarito.
Di e manera akí ta pone siudadanonan di Boneiru sentral den e presupuesto akí: presentando e presupuesto segun e prioridatnan di gobièrnu, e siudadano ta haña un mihó bista den loke Entidat Públiko Boneiru ke realisá den e periodo binidero. Un Boneiru duradero den un ambiente stabil i prometedor.
E aña akí tambe pa promé biaha tin un ‘Presupuesto den 1 mirada’ ku en breve ta duna un bista general klarito di entradanan i gastunan di gobièrnu boneriano.
A hinka e presupuesto den un bachi nobo pa hasié mas aksesibel i mas plasentero pa lesa. Den e presupuesto di maneho ta deskribí e metanan pa e maneho di e aña (i añanan) binidero, ku tin influensia riba presupuesto di Entidat Públiko Boneiru. Ta ilustrá e aktividatnan ku ta nesesario pa realisá e metanan akí i e gastunan enbolbí ku esakinan den e presupuesto akí.
Na momentu di stipulashon di e benefisionan a basa esaki riba un kontinuashon di e rekuperashon ekonómiko ku a kuminsá meimei di aña 2021 i ku segun e pronóstikonan lo sigui den aña 2022. Implementashon di e impuesto nobo pa turista ta fortifiká e kalkulashon positivo akí. Di e manera akí ta spera un subida di entrada na aña 2022. E akshonnan di rekuperashon den kaso di emishon di pèrmit di konstrukshon i emishon èkstra di tereno lo kontribuí mas aleu na un parti sólido di entrada di e presupuesto akí.
Intensivá
Banda di e prioridatnan ku a akordá den Programa di Gobernashon i Akuerdo Intergubernamental, Entidat Públiko Boneiru den aña 2022 i den e añanan binidero ta hasi esfuerso pa intensivá e maneho ku ta enfoká riba rekuperashon ekonómiko i mehorashon di servisio na e siudadano. Esaki ta reflehá su mes den e gastunan presupuestá i den invershonnan. Den esaki e prioridatnan ta:
- Drechamentu di kaminda
- Digitalisashon
- Desaroyo di organisashon
- Punto di referensia siguridat sosial
- Rekuperashon di ekonomia
- Suministro di kombustibel
Ku introdukshon di e presupuesto akí pa aña 2022 Entidat Públiko Boneiru ta kalkulá su entradanan i gastunan den un forma mas realístiko, ku komo meta pa prevení mas tantu posibel ku ta gasta ménos sèn ku ta disponibel den e kuenta anual. Ku e intenshonnan di maneho i e prioridatnan ku mester keda realisá, mester invertí hopi riba sierto terenonan. Na momentu di formulashon di e presupuesto akí, kaminda tabata posibel, a ekonomisá riba gastunan operashonal (di ofisina).
Défisit
No opstante esaki e presupuesto ta mustra un défisit ku ta ferwagt di USD 1.97 mion, ku ta ku keda kubrí pa un biaha so pa medio di e reservá general ku a akumulá durante añanan ku a pasa. E reserva general na fin di aña 2020 ta USD 36.6 mion, di manera ku ta responsabel pa na aña 2022 kubri e défisit ku ta ferwagt for di esaki sin ku ta afektá posishon finansiero di Entidat Públiko Boneiru. A pone e parti di maneho di e presupuesto pa tur hende mira riba wèpsait di Entidat Públiko Boneiru. Nos ta invitá tur siudadano pa tira un bista den presupuesto 2022.
Por klek akinan pa yega na e página ku e presupuesto:
https://bonairegov.com/bestuur-organisatie/financien-van-het-openbaar-lichaam-bonaire/ontwerpbegroting-2022


text:
Diabierna anochi na Panamastraat e conocido hoben adicto pa autoridad a yega na e cas y a cuminsa busca problema cu persona y a ranca telefon for di e persona y den esaki a herida e persona. Cos a escala na e cas, esaki ta e cas cu e hoben lo tabata keda aden pa un tempo y tambe ta conoci pa mas adictonan keda. Pero habitantenan ta fada di e situacion pero ningun instancia di Gobierno ta haciendo algo. Polis a presenta y a detene e hoben y a keda transporta pa warda.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Relaciona cu e crisis di Corona Virus COVID-19 Gobierno di Aruba a tuma e siguiente desicionnan.
•A dicidi cu ta cancela tur actividad publico y tambe priva cu tin permiso di polis entrante awe 15 di maart te cu 31 maart.
•Nos ta restringi biaheronan for di Hulanda, Europa y demas paisnan riba e lista di WHO entrante 16 di maart te cu 31 di maart cu excepcion di residentenan.
•Desde ayera Aeropuerto Reina Beatrix a eleva su control riba vuelonan procedente di paisnan cu no ta cay bao di e lista di ristriccion, pa ser exacto paisnan Europeo.
•Scolnan lo ta sera entrante dialuna 16 di maart te cu 20 di maart, despues lo evalua e situacion. E medida tuma ta conta pa scol, creche y tur instancia cu ta encarga cu educacion y cuido di nos muchanan.
•Ta prohibi haci bishita na casnan di cuido di nos grandinan
•Departamentonan di gobierno lo traha abase di cantidad di personal minimo. Lo duna servicio abase di cita mas tanto posibel via telefon y email. Y caminda cu mester duna servicio na publico, lo evita aglomeracion.
Awor nos mester concentra pa contene y preveni cu e virus ta wordo transmiti.
Nos ta pidi tur hende atencion pa esaki.
E desicionnan aki a ser tuma despues di amplio deliberacion cu e commission di crisis di gobierno di Aruba. Esnan mas na riesgo ta nos Grandinan riba 60 anja y esnan cu ta sufri di malesanan cronico.
Laba mas mas tanto posibel pa 20 seconde y usa habon of hand sanitizer. Evita di bin den contacto fisico cu otronan, saluda otro sin duna man, brasa of sunchi.
Y si un hende ta sinti malo, NO sali for di cas. Pero yama 280-0101 pa mas informacion


text:
Na unda: Na e ‘Open House’ di Universidad di Aruba.
Ki dia:Diajuebs, Maart 26 di 6:00 – 9:15 P.M.
Ken: ABO!
Universidad di Aruba ta invita bo cordialmente pa haya un caminda pa bo futuro.
Na nos ‘Open House’ lo bo tin e oportunidad di haya bo mes den un di nos diferente facultadnan. For di eynan lo bo descubri loke ta tuma bo pa yega unda abo kier ta den bida.
Nos profesornan, coseheronan y guianan di studiante lo ta presente pa contesta tur bo preguntanan y pa duna bo un bista den e mundo di educacion superior.
Nos ta ofrece orario flexibel teniendo cuenta cu studiantenan cu ta traha y nos ta orguyoso di ta ofrece educacion excepcional pa tur hende. Bin pa bo mira kico UA por haci pa BO.
Nunca ta laat pa cuminsa cu un bida completamente nobo, bo mester solamente cuminsa move den e direccion corecto.
Bin mira loke bo ta logra na UA. PA mas informacion bishita nos website ua.aw, nos Facebook page of Instagram.


text:
Minister Dangui Oduber ta trece dilanti cu luna di januari 2022 no obstante cu tabata tin un caida grandi den cantidad di bishitante di casi 45% toch e cantidad di placa cu turistanan ta laga atras den nos economia a conoci un recuperacion hopi bon.
Un di e indicadornan di mas importante pa midi resultado di turismo pa nos economia ta e tourism receipt cu ta e cantidad di placa cu turistanan ta laga atras den nos economia. Otro indicadornan cu tambe ta importante ta e cantidad di bishitante, REVPAR y grado di ocupacion. Minister Oduber sigur ta considera e tourism receipt esun di mas importante pasobra esaki ta midi cuanto placa turistanan ta laga atras den nos economia.
Minister Oduber a trece dilanti cu apesar cu Omicron a ocasiona un caida den e cantidad di turista cu ta bishita Aruba den e luna di januari y februari, tog no por bisa cu e tabata un luna malo.
E mandatario ta basa su mes riba e informacion duna pa Centrale Bank caminda ta mustra cu e cantidad di placa cu turistanan ta laga atras den nos economia cu cada turista ta laga atras den nos economia (tourism receipts) a recupera cu 79% den comparacion cu januari 2019.
Cu otro palabra maske cu Aruba a ricibi menos turista, e turista cu a bin Aruba na januari 2022 a gasta hopi placa den nos economia segun Centrale Bank.
Aña 2019 manera tabata conoci como un di e mihor añanan den nos historia pa loke ta turismo y pa nos por recupera 79% di e tourism receipt no obstante e caida den bishitante ta hopi bon.
Pa e luna di februari 2022 tin proyecta un grado di recuperacion di tourism receipt di 81% den comparacion cu aña 2019.
Minister Dangui Oduber lo sigui informa su pueblo debidamente y lo aclara cualkier ponencia cu no ta cuadra cu e realidad. E mandatario ta keda sumamente optimista di con henter e aña 2022 lo bay caminda lo bay focus riba recuperacion di 100% di nos turismo.


text:
Cuminsando creche pa prome biaha por ta un etapa fastioso pa mayor y yiu, sigui lesa pa wak con por haci e transicion aki uno mas trankilo y placentero. Den transcurso di bida bo curason como mayor lo yena varios biaha di momentonan di orguyo y di tristesa.
Ora bo yiu cuminsa bay un Centro di Cuido lo ta un di e momentonan aki. Bo yiu por yora, y hasta abo como mayor por bira emocional. Esaki ta un reto pa hopi mayor pero ta algo cu mayor y yiu tin cu pasa aden.
E tips nan practico den articulo aki lo yuda e transicion pa asina den transcurso di tempo bo surpasa esaki. Crea un rutina similar. E momento cu mayor selecta un Centro di Cuido di mucha por pidi e rutina di e centro pa por cuminsa incorpora esaki den e schedule di bo yiu na cas, esaki lo percura pa un transicion mas facil mirando cu bo yiu lo custumbra na e rutina ya estableci.
Laga bo yiu custumbra Si tin e posibilidad, por laga bo yiu tin interaccion cu otro mucha prome cu e cuminsa asisti na un Centro di Cuido. Por haci esaki door di lag’e participa den actividadnan di mucha.
Por ehempel door di asisti un parke, haci ‘playdates’ cu otro mucha, forma parti di Peutergym Aruba of Socatots Aruba. Esaki por yuda bo yiu siña con pa tin interaccion cu otro muchanan y ta comodo cu mas mucha presente.
E ta bai tuma tempo…E ta importante pa laga e mucha custumbra riba su propio tempo (y no na e tempo di e mayor). E tempo cu un mucha ta dura pa custumbra ta varia pa cada mucha.
Mayor por yuda su yiu custumbra door di bishita e centro di escogensia hunto cu e mucha pa e por sera conoci cu e cabesante, lidernan y e scol (siguiendo protocol di COVID-19).
Planifica dianan pa custumbra mayor por laga su yiu cuminsa asisti na e Centro di Cuido pa un paar di ora pa dia pa asina e por custumbra cu e rutina y ambiente nobo, prome cu lag’e cuminsa bai ful dia.
Esaki lo percura pa bo yiu sera conoci cu e centro, e muchanan y e lidernan. Tur dia por aumenta e cantidad di oranan cu ta lag’e na e centro. Crea un plan di despedidaE momento di despedida por ta e momento di mas dificil pa mayor y yiu.
Bo yiu lo kier bo keda y lo demostra esaki door di yora. Pero den mayoria caso e mucha lo stop di yora asina cu e mayor bay. Por crea un plan cu e Centro di Cuido caminda bo yiu ta bay asisti encuanto e proceso di despedida.
Por ehempel por pidi e lider di e centro pa duna bo e oportunidad di tuma despedida di bo yiu, y laga e lider bay cu ne paden y distrae pa facilita e proceso di despedida. Ta hopi importante pa mayor despedi di e mucha prome cu bay, pa asina bo yiu compronde cu e mayor lo bolbe pa buscanan.
Por palabra cu e lider pa yama despues di 15 minuut di e despedida pa wak con ta bayendo cu bo yiu.Lag’e bay cu un articulo familiar di dje. Bo yiu tin cu custumbra den un situacion nobo y straño pe, por laga bo yiu bay cu un peluche of un clechi di cas pa yud’e na momento di sosiego, of si e cuminsa haya falta di cas.
Tene bo mesun emocionan na cuentaComo mayor bo emocionan ta bay ta presente. Por sinti tristo, responsabel of preocupa. Duna bo mes e oportunidad pa sinti esakinan y practica compasion pa bo mes den e momentonan aki.
Ni maske con bo por ta sintiendo e ta importante pa corda proyecta energia positivo rond di bo yiu, laganan sa cu bo ta hopi exita cu nan ta bay cuminsa scol, y cu nan lo bay pasa hopi dushi anto bo ta pura pa scucha di nan con dushi nan a pasa na scol ora bo bin buscanan.
Papia den un forma placentero cu e lidernan di e centro, y discuti cualkier preocupacion den priva leu di bo yiu. Un mucha ta observa e situacion y si e sinti cu abo como mayor ta exita y positivo di e situacion, e tambe lo ta.
Haci e proceso di despedida uno liherManera a menciona bahando bo yiu na e Centro di Cuido por ta e parti di mas dificil den e proceso aki. Bo yiu lo bay purba tur manera posibel pa laga bo keda cu ne, y e por haci cosnan manera; yora, wanta na bo, grita, y nenga di laga bo los.
Confia den bo habilidad di a scohe un centro di cuido apto pa wak pa bo yiu, y mantene e momento di despedida positivo y liher. Cu e plan crea cu e centro, despedi di bo yiu cu un brasa y sunchi y bise; ‘te atardi’ y pase over na e lider di e centro apesar cu e ta yorando, y sali bay.
Bo yiu lo ripara cu tempo cu esaki ta un parti normal di su rutina y lo custumbra.Bo regreso ta un momento yena di emocionBo yiu a pasa un dia sin bo, y a logra mantene su emocionan durante e dia, pero e momento di wak bo regresa despues di un dia largo sin bo por lag’e bira emocional y yora.
E yora aki no ta necesariamente pasobra algo malo a pasa pero mas bien di stimacion y sinti felis cu bo a regresa. Dune un brasa y expresa bo felicidad di tey bek cu nan. Confia cu e etapa aki lo pasa. Bahando bo yiu na un centro di cuido pa prome biaha ta un etapa dificil pa mayornan pasa door di dje.
Esaki no ta un etapa facil pa ningun hende y ta rekeri tur hende pa custumbra na un rutina nobo. Duna bo yiu mas brasa, y sunchi cu normal ora boso ta hunto pa dune e sigurancia cu tur cos ta okay.
Bo yiu lo custumbra, y asistiendo un Centro di Cuido lo yud’e engrandece su mes como un humano. E lo siña socialisa, crea amistad, y hopi mas cu ta yude cu su desaroyo. Tene fe cu e etapa aki ta uno temporal, y trahando hunto cu e Centro di Cuido di bo yiu abo y bo yiu lo surpasa esaki! Fuente: www.moms.com “10 Simple Tips To Prepare Your Toddler For Daycare” y FPNM SIMIA Edicion 25, 2020.
Pa mas informacion of conseho riba educacion di mucha di 0 pa 12 aña, por tuma contacto cu Fundacion Pa Nos Muchanan na tel. 583-4247 of 588-0856,Email info@fpnm.aw of Website: www.fpnm.aw y tambe via Facebook.